Ego Galterius Dei gratia Lingonensis episcopus notum facio presentibus et futuris de querimonia quam Odo de Orges habebat adversum ęcclesiam Cisterciensem super quadam parte territorii de Roseriis in curia Hugonis ducis Burgundię nepotis mei in presentia mea iudicium factum esse et ipsum Odonem iudiciaria lege parti fratrum Cisterciensium cessisse. Omnem ergo calumniam quam de eadem terra moverat guerpivit et deinceps terram ipsam fratribus Cisterciensibus in pace possidendam concessit in presentia mea assistentibus et audientibus : Alexandro abbate Cisterciensi, Garnerio archidiacono Lingonensi, Galterio de Serci archidiacono Cabilonensi, Hunaldo capellano meo, Johanne de Ladona, Adone cellerario, monachis Cisterciensibus, Willermo de Orgeol, Humberto Arnaldo et pluribus aliis. Et quare his omnibus interfui et certius omnia novi precibus utriusque partis hęc ut facta sunt presenti cartulę commendavi et auctoritate sigilli mei confirmavi. Hoc laudavit uxor ipsius Odonis Iordana et Matheus filius eius et Armenthrudis filia eius coram Geraldo abbate Clarevallis et Petro abbate de Besa et Erveio Sancti Stephani Divionensis abbate.